Коми Республикаса Юралысь Вячеслав Гайзер критикуйтiс Чилимдiн районса администрацияöн юралысь Александр Чупровöс кывкуттöмысь

Муниципальнöй юкöнъясын быд лоöмторйысь веськыда кывкутöны районъясса юралысьяс, сы вылö видзöдтöг, артмис-ö лоöмторйыс муниципалитетын либö сэтчö пырысь овмöдчöминын, шуис Вячеслав Гайзер.

«Мый вылö тi, сiдзкö, коланныд – районъясса юралысьяс? Сы вылö, медым висьтавны, мый «сыысь» да «таысь» кывкутöны сикт овмöдчöминса юралысьяс? Али тi вöзъянныд меным висьтавны Президентлы, мый тайö абу менам мыжыс, мый уджсö эз вöчны овмöдчöминъяс? Нöшта öтчыдысь кö кодсянькö кыла татшöмторсö – ковмас киритны чинъясысь. Сыысь, мый лоис, мыжаöсь Тi», – чорыда шуис Коми Республикаса Юралысь Вячеслав Гайзер.

Татшöм кывкöртöд вöчис республикаса Юралысь Коми Республикаса Веськöдлан котырлöн заседание вылын, кор Чилимдiн районын администрацияса юрнуöдысь Александр Чупров шуис, мый сiйö оз видзöд муниципалитетса торъя овмöдчöминъясын лоöмторъяс бöрся. А.Чупров висьтасис Вячеслав Гайзерлы, мыйла 12 час чöжöн сы бöрын, кор лои тöдса, мый Сергеево Щелья грездса школаын лоис пöжар, сыкöд йитчыны некыдзи вöлi оз позь.

«Тi кö абуöсь сотöвöй связь улын, ме гöгöрвоа – миян мутаслöн татшöм аслыспöлöслуныс, но наука да технологияяс сетöны позянлун вöдитчыны и мукöд сикас коммуникация средствоясöн. Тiянкöд йитöдыс мед пыр вöлi судзсянаöн», – висьталiс Коми Республикаса Юралысь районъясса став юрнуöдысь дорö шыöдчöмöн.

\*\*\*2010 вося öшым тöлысь 19 лунö лоöм пöжар вöсна Чилимдiн районса Сергеево Щелья грездын ставнас сотчис челядьöс видзанiн. Кувсьöм да доймалöм йöз абуöсь. Водзвыв арталöм серти ускöттьöыс 1 млн. шайт. Пöжарлöн помканас вермис лоны сiйö, мый торкисны электрооборудованиеöн вöдитчигöн пöжарысь видзчысян корöмъяс.